作者:張榘
標題:賀新涼・賀新郎
內容:匹馬鍾山路。悵年來只解，郵亭送人歸去。季子貂裘塵漸滿，猶是區區羈旅。謾空有、劍鋒如故。髀肉未消儀舌在，向樽前、莫灑英雄淚。鞭未動，酒頻舉。西風亂葉長安樹。嘆離離、荒宮廢苑，幾番禾黍。雲棧縈紆今平步，休說襄淮樂土。但袞袞江濤東注。世上豈無高臥者，奈草廬、煙銷無人顧。箋此恨，付金縷。